paragraph_text: Šumski pokrov je najučinkovitija zaštita kako od erozije vodom tako i od erozije tla izazvane vjetrom. Jakost erozije tla vodom ovisi o nagnutosti padine, njezinoj dužini i obliku (konveksno, konkavno) te o količini kiše koja padne u jednom mahu. Opasnost od erozije tla vodom povećana je nagibima većim od 20° te na južnim ekspozicijama zbog povećanog topljenja snijega, a veća je i kod nepropusnih geoloških podloga.